[pic] | EUROOPAN YHTEISÖJEN KOMISSIO |

Bryssel 19.9.2007

KOM(2007) 549 lopullinen

KOMISSION TIEDONANTO EUROOPAN PARLAMENTILLE JA NEUVOSTOLLE

monivuotisen rahoituskehyksen (2007–2013) tarkistamisesta

Ehdotus:

EUROOPAN PARLAMENTIN JA NEUVOSTON PÄÄTÖS

talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen muuttamisesta monivuotisen rahoituskehyksen osalta

(komission esittämä)

KOMISSION TIEDONANTO EUROOPAN PARLAMENTILLE JA NEUVOSTOLLE

monivuotisen rahoituskehyksen (2007–2013) tarkistamisesta

Euroopan GNSS-ohjelmien (EGNOS-GALILEO) rahoittaminen

Euroopan teknologiainstituutin rahoittaminen

Tämä tiedonanto sisältää komission ehdotuksen monivuotisen rahoituskehyksen, jäljempänä ’rahoituskehys’, tarkistamiseksi talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen, jäljempänä ’toimielinten sopimus’, 21–23 kohdan mukaisesti.

Toimielinten sopimuksen 21 kohdassa määrätään, että komissio voi ehdottaa rahoituskehyksen tarkistamista omien varojen enimmäismäärän puitteissa, jos syntyy ennakoimaton tilanne.

Sopimuksen 22 kohdan mukaan jos rahoituskehyksen tarkistus on enintään 0,03 prosenttia suhteessa Euroopan unionin BKTL:oon, se hyväksytään budjettivallan käyttäjien yhteisellä päätöksellä Euroopan yhteisön perustamissopimuksen 272 artiklan 9 kohdan viidennessä alakohdassa määrättyjen äänestyssääntöjen mukaisesti. Jos rahoituskehyksen tarkistus on suurempi kuin 0,03 prosenttia suhteessa Euroopan unionin BKTL:oon, se hyväksytään budjettivallan käyttäjien yhteisellä päätöksellä, jolloin neuvoston päätöksen on oltava yksimielinen.

Toimielinten sopimuksen 23 kohdassa määrätään seuraavista erityisehdoista, joita toimielinten on noudatettava:

1. Toimielimet tarkastelevat mahdollisuuksia menojen uudelleenkohdistamiseen tarkistettavana olevaan otsakkeeseen sisältyvien ohjelmien kesken erityisesti odotettavissa olevan määrärahojen vajaakäytön perusteella. Kyseisen otsakkeen ylärajan puitteissa olisi pyrittävä osoittamaan määrä, joka on merkittävä osa uusista suunnitelluista menoista sekä absoluuttiselta arvoltaan että suhteelliselta osuudeltaan.

2. Toimielimet tarkastelevat lisäksi mahdollisuuksia korvata jonkin otsakkeen ylärajan ylittäminen alentamalla jonkin toisen otsakkeen ylärajaa.

3. Rahoituskehyksen pakollisten menojen tarkistus ei saa vähentää ei-pakollisiin menoihin käytettävää määrää[1].

4. Tarkistettaessa on aina säilytettävä asianmukainen suhde maksusitoumusten ja maksumääräysten välillä.

1. ENNAKOIMATTOMAN TILANTEEN AIHEUTTAMA LISÄRAHOITUSTARVE

Komissio katsoo, että rahoituskehyksen tarkistaminen on perusteltua, koska Galileo-ohjelmaa varten tarvitaan muuttuneen tilanteen vuoksi lisärahoitusta yhteensä 2 400 miljoonaa euroa ja Euroopan teknologiainstituuttia varten yhteensä 309 miljoonaa euroa.

1.1. Galileo-ohjelman tilanteessa tapahtunut kehitys

Toimielinten sopimassa rahoituskehyksessä on Galileo-ohjelman rakennus- ja käyttöönottovaihetta sekä käyttövaihetta varten varattu komission ehdotuksen[2] mukaisesti yhteensä 1,005 miljardia euroa käypinä hintoina vuosiksi 2007–2013. Nämä varat otetaan rahoituskehyksen otsakkeesta 1 a ”Kasvua ja työllisyyttä edistävä kilpailukyky”.

Komission ehdotus perustuu alkuperäiseen etenemissuunnitelmaan, jossa on kolme vaihetta: kehittäminen ja kiertoradalla toteutettava validointi, rakennus- ja käyttöönotto sekä käyttövaihe. Suunnitelman mukaan kehitysvaiheen rahoitus saadaan kokonaisuudessaan julkiselta sektorilta, kun taas rakennus- ja käyttöönottovaiheen sekä käyttövaiheen rahoitus hankitaan sekä julkiselta että yksityiseltä sektorilta. Rakennus- ja käyttöönottovaihe toteutetaan toimilupasopimukseen perustuvana julkisen ja yksityisen sektorin yhteistyöhankkeena. Suunnitelmassa EU rahoittaa noin kolmanneksen rakennus- ja käyttöönottovaiheen kokonaiskustannuksista ja osallistuu lisäksi kustannusten rahoittamiseen käyttövaiheen kolmen ensimmäisen vuoden ajan. Yhteisön talousarviosta jaksolla 2007–2013 katettavaksi EU:n kokonaisrahoitusosuudeksi arvioitiin 1,0 miljardia euroa.

Toimilupasopimuksesta käynnistettiin 17. lokakuuta 2003 tarjouskilpailu, jonka perusteella saatiin yksi neuvotteluosapuoli, kahdeksasta kumppanista koostuva yhteenliittymä ”Euro-GNSS”. Varsinaiset neuvottelut aloitettiin tammikuussa 2006 sen jälkeen kun tehtävien ja vastuualueiden jakoon liittyvät sisäiset erimielisyydet oli saatu soviteltua (ja tärkeimpien maanpäällisten laitteistojen sijaintipaikat vahvistettua). Toimilupasopimusta koskevat neuvottelut keskeytyivät kuitenkin vuoden 2007 alussa. Neuvostossa 22. maaliskuuta 2007 kokoontuneet liikenneministerit pyysivät komissiolta yksityiskohtaista raporttia siitä, miten yhteenliittymän kanssa käydyissä neuvotteluissa oli edistytty ja millaisia vaihtoehtoisia suunnitelmia voitaisiin harkita avaruusinfrastruktuurin nopeaksi rakentamiseksi ja käyttöönottamiseksi sekä rahoittamiseksi. Myös Euroopan parlamentti pyysi komissiota tekemään tarvittavat ehdotukset[3].

Vastauksena näihin pyyntöihin komissio antoi 16. toukokuuta 2007 Galileo-ohjelman tilanteesta tiedonannon ”Galileo tienhaarassa: eurooppalaisten GNSS-ohjelmien toteuttaminen” , jota se täydensi laatimallaan valmisteluasiakirjalla[4]. Tiedonannossa suositellussa skenaariossa julkinen sektori huolehtii 30 satelliitista muodostuvan täyden toimintakapasiteetin rahoittamisesta ja sen edellyttämistä hankinnoista. Tämän jälkeen vastuu siirtyy toimilupasopimuksen nojalla julkisen ja yksityisen sektorin yhteistyöhankkeelle, joka vastaa infrastruktuurin käyttämisestä ja hyödyntämisestä. Alustava toimintakapasiteetti saavutetaan vuoden 2011 loppuun mennessä, jolloin käytössä on 18 satelliittia, ja täysi toimintakapasiteetti vuoden 2012 loppuun mennessä, jolloin käytössä ovat kaikki 30 satelliittia. Koko infrastruktuurin luomiseksi tarvittavat julkiset hankinnat edellyttävät yhteensä 3,4 miljardin euron investointeja jaksolla 2007–2013. Julkisen ja yksityisen sektorin yhteistyöhanke on tarkoitus ajoittaa jaksolle 2010–2030.

Neuvostossa 6.–8. kesäkuuta 2007 kokoontuneet liikenneministerit totesivat komission tiedonannon perusteella päätelmissään, että nykyisissä toimilupaneuvotteluissa oli epäonnistuttu ja että ne olisi tämän vuoksi lopetettava. Neuvosto vahvisti, että Galileo on yksi Euroopan unionin avainhankkeista, ja ilmoitti tukevansa suunnitelmaa, jonka mukaan Galileo-järjestelmä rakennetaan ja otetaan käyttöön vuoden 2012 loppuun mennessä, ilman että sen kanta kuitenkaan rajoittaa asiassa tehtävää lopullista päätöstä. Neuvosto totesi, että voidakseen toteuttaa Galileo-ohjelman rakennus- ja käyttöönottovaiheen, julkinen sektori tarvitsee lisää julkista rahoitusta. Se pyysi tämän vuoksi komissiota ehdottamaan kustannuksista, riskeistä, tuloista ja aikatauluista tehtyjen tarkkojen lisäanalyysien pohjalta yksityiskohtaisia vaihtoehtoisia rahoitusratkaisuja, joihin kuuluvat myös kaikki julkista rahoitusta koskevat vaihtoehdot.

Euroopan parlamentti antoi samoihin aikoihin 20. kesäkuuta 2007 päätöslauselman, jossa se vahvisti tukevansa edelleen voimakkaasti Galileo-ohjelman jatkamista mutta vastustavansa kaikkia sellaisia ratkaisuja, joissa yhteisön rahoitus yhdistetään hallitustenväliseen lisärahoitukseen. Parlamentti katsoo päätöslauselmassaan, että ohjelma olisi rahoitettava kokonaisuudessaan yhteisön talousarviosta, ja kehottaa komissiota ehdottamaan rahoituskehyksen tarkistamista toimielinten sopimuksen 22 kohdassa tarkoitetulla tavalla tai muilla toimielinten sopimuksessa määrätyillä tavoilla[5].

Komissio on tämän jälkeen antanut tiedonannon[6] ”Galileo eteenpäin: Euroopan GNSS-ohjelmien uudelleenprofilointi”, jossa se analysoi yksityiskohtaisesti eri rahoitusvaihtoehtoja sekä suosittaa rahoituskehyksen tarkistamista tarvittavan julkisen rahoituksen hankkimiseksi.

Koska rahoitusta on jo varattu rahoituskehyksen otsakkeesta 1 a yhteensä 1,0 miljardia euroa, kyseisestä otsakkeesta tarvitaan vielä 2,4 miljardia euroa, jotta edellä mainittu kokonaismäärä voidaan kattaa yhteisön talousarviosta. Tämä lisämäärä sidotaan seuraavasti:

Maksusitoumusmäärärahat Galileo

(milj. euroa käypinä hintoina) |2007 |2008 |2009 |2010 |2011 |2012 |2013 | 2007-2013 | | Nykyiset maksusitoumusmäärärahat | 100 |151 |201 |251 |151 |151 |0 |1 005 | | Maksusitoumusmäärärahoihin tarvittava lisäys |0 |+789 |+599 |+739 |+120 |+96 |+57 |+2 400 | | Yhteisön talousarvioon otetut maksusitoumusmäärärahat yhteensä | 100 |940 |800 |990 |271 |247 |57 |3 405 | |

1.2. Euroopan teknologiainstituutin tilanteessa tapahtunut kehitys

Euroopan teknologiainstituutin perustamista ehdotettiin vuonna 2005 osana Lissabonin strategian väliarviointia. Ehdotuksesta järjestettiin julkinen kuulemiskierros, jossa saatiin kannanottoja tärkeimmiltä yliopistoilta, tutkimuslaitoksilta, yrityksiltä sekä teollisuuden innovaatioita kehittäviltä organisaatioilta. Teknologiainstituuttia koskeva ehdotus esiteltiin komission asiasta antamassa ensimmäisessä tiedonannossa ”Uuden kasvua ja työllisyyttä edistävän kumppanuuden toteuttaminen - Euroopan Teknologiainstituutti” [7]. Kesäkuussa 2006 komissio antoi toisen tiedonannon ”Euroopan teknologiainstituutti: perustamisvaiheen jatkotoimet” [8], jossa ehdotusta kehitettiin edelleen. Tässä toisessa tiedonannossa hyödynnettiin laajalti kuulemiskierroksen tuloksia ja selkeytettiin eräitä teknologiainstituutin ehdotettuun rakenteeseen ja toimintaan liittyviä erityiskysymyksiä.

Kesäkuun 15. ja 16. päivänä 2006 kokoontunut Eurooppa-neuvosto vahvisti näkemyksensä, jonka mukaan ”huipputason tutkimus- ja innovaatioyhteisöjen välistä verkottumista ja synergiaa Euroopassa lisäävien muiden toimien ohella Euroopan teknologiainstituutti – kaikille jäsenvaltioille avoimen huippuluokan verkoston pohjalta – on tärkeä askel kohti korkeakoulutuksen, tutkimuksen ja innovaatioiden välisen yhteyden luomista”. Se kehotti komissiota esittämään virallisen ehdotuksen Euroopan teknologiainstituutin perustamisesta. Komissio antoi kyseisen ehdotuksen 18. lokakuuta 2006[9]. Ehdotuksen mukaan teknologiainstituutille varataan vuosiksi 2008–2013 yhteensä 308,7 miljoonaa euroa rahoituskehyksen otsakkeesta 1 a. Varoilla katetaan teknologiainstituutin hallintorakenteesta ja hankkeen eurooppalaisesta ulottuvuudesta aiheutuvat kustannukset. Viimeksi mainittuihin kuuluvat etenkin kustannukset, jotka aiheutuvat osaamis- ja innovointiyhteisöjen toiminnan edellyttämästä koordinoinnista ja liikkuvuudesta. Tämä summa muodostaa kuitenkin vain osan teknologiainstituutin koko talousarviosta, koska sekä teknologiainstituutin että osaamis- ja innovointiyhteisöjen edellytetään hankkivan rahoitusta myös muista lähteistä, mm. yksityiseltä sektorilta.

Euroopan teknologiainstituuttia varten ei varattu erikseen määrärahoja vuosien 2007–2013 rahoituskehyksestä käydyissä neuvotteluissa. Komissio katsoi, että otsakkeessa 1 a olevat vielä kohdentamattomat liikkumavarat riittävät enimmäismäärien puitteissa kattamaan teknologiainstituutin toiminnan käynnistämiseksi tarvittavan rahoituksen. Ehdotettu 308,7 miljoonan euron määrä sisällytettiin tämän vuoksi rahoituskehyksen otsakkeeseen 1 a[10], jolloin jakson 2008–2013 liikkumavaraksi jäi 788,2 miljoonaa euroa. Neuvosto ja Euroopan parlamentti eivät kuitenkaan päässeet yksimielisyyteen ehdotetusta rahoituslähteestä eivätkä vaihtoehtoisista rahoitusratkaisuista, joista keskusteltiin useissa kolmikantakokouksissa. Komissio katsoo tämän vuoksi, että ainoana vaihtoehtona on kattaa teknologiainstituutin rahoitustarve tarkistamalla rahoituskehystä siten, että otsakkeen 1 a enimmäismäärää kasvatetaan.

Teknologiainstituuttia varten maksusitoumusmäärärahoihin tehty lisäys jakautuu tarkistetun rahoitusselvityksen[11] mukaan seuraavasti:

Maksusitoumusmäärärahat

(milj. euroa käypinä hintoina) | 2007 |2008 |2009 |2010 |2011 |2012 |2013 | 2007-2013 | |- Euroopan teknologiainstituutin rahoittamiseksi maksusitoumusmäärärahoihin tarvittava lisäys | 0 |+3 |+6 |+30 |+63 |+80 |+127 |+309 | | 2. MAHDOLLISUUDET MENOJEN UUDELLEEN KOHDENTAMISEEN OTSAKKEESSA 1 A

Komissio on toimielinten sopimuksen 23 kohdan mukaisesti tutkinut, voidaanko Galileo-ohjelmaa varten tarvittavat 2 400 miljoonan euron lisävarat ja Euroopan teknologiainstituuttia varten tarvittavat 309 miljoonan euron lisävarat (eli yhteensä 2 709 miljoonan euron lisämäärärahat) ottaa otsakkeesta 1 a ylittämättä otsakkeen nykyistä enimmäismäärää. Näyttää siltä, että kaikki ohjelmat ja niitä vastaavat määrärahat on hyväksytty, joten määrärahoja ei voida vuotuisten enimmäismäärien puitteissa kohdentaa uudelleen merkittäviä määriä. Myöskään määrärahojen mahdollisesta vajaakäytöstä ei vielä voida tehdä realistisia arvioita, koska ohjelmakausi on vasta alussa. Komissio ehdottaa kuitenkin, että tutkimuksen seitsemännestä puiteohjelmasta rahoitettavia liikenteen alan tutkimustoimia varten varatuista määrärahoista[12] asetetaan käyttöön 300 miljoonaa euroa.

Toimielinten sopimuksen 13 kohdan mukaan toimielinten on varmistettava, että ylärajoihin nähden jätetään ”riittävästi liikkumavaraa”. Uusimman rahoitussuunnitelman[13] mukaan vuosien 2008–2013 kokonaisliikkumavara on 1 097 miljoonaa euroa, ilman Euroopan teknologiainstituutin rahoitusta. Suurin osa liikkumavarasta saadaan käyttöön kauden loppupuolella. Suurin osa Galileo-ohjelman lisärahoituksesta tarvitaan kuitenkin jo kauden alussa. Komissio toteaa toimielinten sopimuksen 13 kohdan perusteella, ettei Galileo-ohjelmaa ja Euroopan teknologiainstituuttia varten tarvittavaa lisärahoitusta voida ottaa otsakkeen 1 a liikkumavarasta.

3. MAHDOLLISUUS KOMPENSOIDA YHDEN OTSAKKEEN ENIMMÄISMÄÄRÄN KOROTUS SUPISTAMALLA TOISEN OTSAKKEEN ENIMMÄISMÄÄRÄÄ

Kun Galileoon liittyvien toimintojen rahoitukseen seitsemännestä puiteohjelmasta osoitettavat 300 miljoonaa euroa on vähennetty, katettavaksi jää 2 409 miljoonan euron rahoitusvaje. Tämä määrä voidaan ottaa otsakkeessa 2 ”Luonnonvarojen suojelu ja hallinnointi” ja otsakkeessa 5 ”Hallinto” vuosina 2007 ja 2008 käytettävissä olevasta liikkumavarasta.

Nykyisen vuotta 2007 koskevan talousarvion ja vuoden 2008 alustavan lisätalousarvion perusteella otsakkeeseen 2 jää huomattava liikkumavara, joka on vuonna 2007 yhteensä 2,1 miljardia ja vuonna 2008 yhteensä 2,5 miljardia euroa. Nämä liikkumavarat perustuvat lähes kokonaisuudessaan alaotsakkeen ”Markkinoihin liittyvät menot ja suorat tuet” (Euroopan maataloustukirahasto) määrärahojen toteuttamista koskeviin ennusteisiin.

Talousarvion toteuttamista koskevien ajantasaisten tietojen mukaan otsakkeessa 2 on vuonna 2007 käytettävissä 2 100 miljoonan euron liikkumavara. Tämän vuoksi on katsottu, että otsakkeen enimmäismäärää voidaan supistaa 1 689 miljoonalla eurolla.

Vuoden 2008 alustavassa talousarvioesityksessä on otettu huomioon maataloudessa vallitsevat suotuisat markkinaolosuhteet sekä vuodelta 2007 vuodelle 2008 siirrettävät käyttötarkoitukseensa sidotut tulot. Nämä yhdessä aiheuttavat sen, että otsakkeen 2 kokonaisliikkumavara on suurempi kuin vuoden 2007 talousarviossa. Otsakkeessa 2 on vuonna 2008 näin ollen arviolta 2 500 miljoonan euron liikkumavara. Oikaisukirjelmän, jolla tarkistetaan vuoden 2008 alustavan talousarvioesityksen lukuja, ei tässä vaiheessa odoteta supistavan edellä mainittua liikkumavaraa. Komissio katsoo sen vuoksi, että vaikka otsakkeen 2 vuotuista enimmäismäärää supistetaan 500 miljoonalla eurolla, vuodeksi 2008 jää tästä huolimatta riittävä liikkumavara.

Komissio ehdottaa sen vuoksi, että maksusitoumusmäärärahojen vuotuista enimmäismäärää vähennetään otsakkeessa 2 vuoden 2007 osalta 1 689 miljoonalla eurolla ja vuoden 2008 osalta 500 miljoonalla eurolla.

Lisäksi komissio ehdottaa, että otsakkeen 5 ”Hallinto” enimmäismäärää vähennetään vuoden 2007 osalta 120 miljoonalla eurolla ja vuoden 2008 osalta 100 miljoonalla eurolla, jolloin vuoden 2007 liikkumavaraksi jää 16 miljoonaa euroa ja vuoden 2008 liikkumavaraksi 70 miljoonaa euroa.

Komissio ehdottaa näin ollen, että otsakkeen 1 a vuotuisia enimmäismääriä kasvatetaan jaksolla 2008–2013 yhteensä 2 409 miljoonalla eurolla ja että tämä lisäys kompensoidaan supistamalla otsakkeiden 2 ja 5 vuosien 2007 ja 2008 enimmäismääriä.

4. ASIANMUKAISEN SUHTEEN SÄILYTTÄMINEN MAKSUSITOUMUSMÄÄRÄRAHOJEN JA MAKSUMÄÄRÄRAHOJEN VÄLILLÄ

Toimielinten sopimuksen 23 kohdassa edellytetään myös, että kaikissa tarkistuksissa on säilytettävä asianmukainen suhde maksusitoumusmäärärahojen ja maksumäärärahojen välillä.

Maksumäärärahojen vuotuiseen enimmäismäärään nähden jäävä liikkumavara on vuoden 2007 talousarviossa yhteensä 8 293 miljoonaa euroa ja vuoden 2008 alustavassa talousarvioesityksessä yhteensä 8 215 miljoonaa euroa[14]. Komissio ehdottaa tämän vuoksi, että molempien ohjelmien rahoittamiseen tarvittava maksumäärärahojen lisäys kompensoidaan vähentämällä vuosien 2007 ja 2008 maksumäärärahoja. Käytännössä tämä tarkoittaa, että maksumäärärahojen vuotuisia enimmäismääriä on tarkistettava seuraavassa taulukossa esitetyllä tavalla. Tarkistus perustuu siihen, miten Galileo-ohjelma ja Euroopan teknologiainstituutin maksut on jaettu (tarkistetuissa) rahoitusselvityksissä.

Maksumäärärahat yhteensä

(milj. euroa käypinä hintoina) |2007 |2008 |2009 |2010 |2011 |2012 |2013 | 2007-2013 | | - toimielinten sopimuksen mukainen nykyinen enimmäismäärä |123 790 |129 481 |123 646 |133 202 |133 087 |139 908 |142 180 | 925 294 | | - tarvittava muutos |–1 809 |–391 |+329 | +471 | +568 | +454 | +354 | –24 | | Näillä muutoksilla ei ole rahoituksellista kokonaisvaikutusta, koska Euroopan teknologiainstituuttia varten tarkoitettuja maksumäärärahoja lisätään 24 miljoonalla eurolla vuoden 2013 jälkeen.

5. YHTEENVETO EHDOTETUSTA RAHOITUSKEHYKSEN TARKISTUKSESTA

Seuraavassa taulukossa on yhteenveto rahoituskehyksen enimmäismääriin ehdotetuista muutoksista. Määrät on ilmoitettu käypinä hintoina.

Maksusitoumusmäärärahat (miljoonaa euroa) |2007 |2008 |2009 |2010 |2011 |2012 |2013 |Yht. | | Otsake 1 a – Kasvua ja työllisyyttä edistävä kilpailukyky | - |+742 |+555 |+719 |+133 |+126 |+134 |+2 409 | | Euroopan teknologiainstituutin rahoitus |- |+3 |+6 |+30 |+63 |+80 |+127 |+309 | | Galileo-ohjelman rahoitus* | |+739 | +549 |+689 | +70 | +46 | +7 | +2 100 | |Otsake 2 – Luonnonvarojen suojelu ja hallinta | –1 689 |–500 |- |- |- |- |- |–2 189 | |Otsake 5 – Hallinto | –120 |–100 |- |- |- |- |- |–220 | |Maksusitoumusmäärärahojen muutos yhteensä | –1 809 |+142 |+ 555 |+ 719 |+133 |+126 |+134 |0 | |Maksumäärärahojen muutos yhteensä | –1 809 |–391 |+329 |+471 | +568 | +454 | +354 | –24 | |

* johon lisätään 300 miljoonaa euroa tutkimuksen seitsemännestä puiteohjelmasta

Galileo-ohjelman määrärahojen kokonaislisäys | | 50

789 |50

599

|50

739 |50

120 |50

96 |50

57 |300

2 400 | |

Näiden muutosten tuloksena saadaan jäljempänä esitetty vuoden 2008 rahoituskehys, jossa on jo otettu huomioon vuoden 2008 osalta tehty tekninen mukautus[15].

Rahoituskehyksen tarkistamisesta tehtävässä virallisessa päätöksessä on viitattava toimielinten sopimukseen sisältyvään perustaulukkoon, jossa luvut on esitetty vuoden 2004 kiinteinä hintoina. Käypinä hintoina ilmoitetut luvut on sen vuoksi muutettava vuoden 2004 kiinteisiin hintoihin käyttämällä kiinteää 2 prosentin vuosideflaattoria toimielinten sopimuksen 16 kohdan mukaisesti.

RAHOITUSKEHYS 2007–2013 (tarkistettu)

(milj oona euroa – käypinä hintoina)

[pic]

Ehdotus:

EUROOPAN PARLAMENTIN JA NEUVOSTON PÄÄTÖS

talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen muuttamisesta monivuotisen rahoituskehyksen osalta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen[16] ja erityisesti sen 21, 22 ja 23 kohdan,

ottavat huomioon komission ehdotuksen[17],

sekä katsovat seuraavaa:

(1) Komissio teki vuonna 2004 ehdotuksen asetukseksi eurooppalaisen satelliittinavigointijärjestelmän (Galileo) rakennus- ja käyttöönottovaiheen sekä käyttövaiheen toteuttamisesta[18].

(2) Asetusehdotuksessa esitettiin, että yhteisön talousarviosta osoitetaan 1,005 miljardia euroa käypinä hintoina[19] Galileon rakennus- ja käyttöönottovaiheen sekä käyttövaiheen rahoittamiseksi vuosina 2007–2013; loput rahoituksesta oli tarkoitus saada yksityiseltä sektorilta toimilupasopimuksen nojalla.

(3) Toimilupasopimuksesta käytävissä neuvotteluissa ei ole onnistuttu siirtämään kohtuullisin kustannuksin Galileo-ohjelman rahoitusta yksityiselle sektorille[20].

(4) Sekä Euroopan parlamentti että neuvosto ovat vahvistaneet, että Galileo on yksi Euroopan unionin keskeisistä hankkeista, ja todenneet, että sitä varten tarvitaan lisää julkista rahoitusta[21].

(5) Komissio antoi 19 päivänä syyskuuta 2007 Euroopan parlamentille ja neuvostolle tiedonannon ”Galileo eteenpäin: Euroopan GNSS-ohjelmien uudelleenprofilointi”[22] ja muutetun ehdotuksen Euroopan parlamentin ja neuvoston asetukseksi Euroopan satelliittinavigointiohjelmien (EGNOS ja Galileo) toteuttamisen jatkamisesta[23].

(6) Julkisen sektorin rahoittaman ja hankintoina toteuttaman täyden toimintakapasiteetin rakentaminen ja käyttöönotto edellyttää, että julkista rahoitusta saadaan lisää 2 400 miljoonaa euroa käypinä hintoina.

(7) Komissio on tehnyt ehdotuksen[24] asetukseksi Euroopan teknologiainstituutin perustamisesta ja esittänyt, että yhteisön talousarviosta osoitetaan 308,7 miljoonaa euroa käypinä hintoina Euroopan teknologiainstituutin hallintorakenteen sekä osaamis- ja innovointiyhteisöjen koordinointitoimintojen rahoittamiseen. Euroopan teknologiainstituutin rahoittamista ei otettu huomioon, kun neuvottelut nykyisestä rahoituskehyksestä saatettiin päätökseen.

(8) Tutkimuksen seitsemännestä puiteohjelmasta rahoitettavia liikenteen alan tutkimustoimia varten varatuista määrärahoista[25] voidaan kuitenkin asettaa käyttöön 300 miljoonaa euroa. Galileo-ohjelman ja Euroopan teknologiainstituutin lisärahoitustarve on tämän jälkeen 2 409 miljoonaa euroa, ja sen kattaminen edellyttää, että otsakkeen 1 a vuotuisia enimmäismääriä kasvatetaan vuosina 2008–2013.

(9) Otsakkeen 1 a enimmäismäärään tarvittava lisäys voidaan kompensoida supistamalla otsakkeen 2 ”Luonnonvarojen suojelu ja hallinta” ja otsakkeen 5 ”Hallinto” enimmäismääriä vuosien 2007 ja 2008 osalta.

(10) Jotta voitaisiin säilyttää asianmukainen suhde maksusitoumusmäärärahojen ja maksumäärärahojen välillä, maksumäärärahojen vuotuisia enimmäismääriä olisi tarkistettava vastaavasti siten, että otetaan huomioon vuosina 2007 ja 2008 käytettävissä olevat liikkumavarat.

(11) Talousarviota koskevasta kurinalaisuudesta ja moitteettomasta varainhoidosta tehdyn toimielinten sopimuksen liitettä I olisi sen vuoksi tarkistettava,

OVAT PÄÄTTÄNEET SEURAAVAA:

Ainoa artikla

Talousarviota koskevasta kurinalaisuudesta ja moitteettomasta varainhoidosta tehdyn toimielinten sopimuksen liite I korvataan tämän päätöksen liitteellä.

Tehty Brysselissä,

Euroopan Parlamentin puolesta Neuvoston puolesta

Puhemies Puheenjohtaja

LIITE

RAHOITUSKEHYS 2007–2013 (tarkistettu)

[pic]

[1] Ehtoa ei sovelleta tähän ehdotukseen.

[2] KOM(2004) 477 lopullinen/2, 24.5.2006 (Muutettu ehdotus: EUROOPAN PARLAMENTIN JA NEUVOSTON ASETUS eurooppalaisen satelliittinavigointijärjestelmän rakennus- ja käyttöönottovaiheen sekä käyttövaiheen toteuttamisesta).

[3] Euroopan parlamentin päätöslauselma 26. huhtikuuta 2007 Galileo-ohjelman toimilupasopimusta koskevista neuvotteluista (P6-TAPROV(2007)0164).

[4] KOM(2007) 261, 16.5.2007, ja SEK(2007) 624, 16.5.2007.

[5] Euroopan parlamentin päätöslauselma 20. kesäkuuta 2007 eurooppalaisen satelliittinavigointijärjestelmän (Galileo) rahoittamisesta 17. toukokuuta 2006 tehdyn toimielinten välisen sopimuksen ja monivuotisen rahoituskehyksen 2007–2013 puitteissa (P6_TA-PROV(2007)072 – PE 391.046/51).

[6] KOM(2007) 534, 19.9.2007.

[7] KOM(2006) 77, 22.2.2006.

[8] KOM(2006) 276, 8.6.2006.

[9] KOM(2006) 604, 18.10.2006.

[10] SEK(2007) 500, toukokuu 2007 – Vuoden 2008 alustavan talousarvioesityksen asiakirja V – Rahoitussuunnitelma vuosiksi 2008–2013.

[11] SEK(2007) 1220.

[12] Talousarvion osasto 06.

[13] SEK(2007) 500, toukokuu 2007 – Vuoden 2008 alustavan talousarvioesityksen asiakirja V – Rahoitussuunnitelma vuosiksi 2008–2013.

[14] Maksumäärärahojen liikkumavara ei sisällä hätäapuvarauksen määrärahoja (239,2 miljoonaa euroa) eikä henkilöstön eläkejärjestelmään suorittamia maksuja (77 miljoonaa euroa).

[15] Varainhoitovuotta 2008 koskeva rahoituskehyksen tekninen mukautus BKTL:n muutosten mukaisesti, komission tiedonanto KOM(2007) 208, 24.4.2007.

[16] EUVL C 139, 14.6.2006, s. 1.

[17] KOM(2007) 549, 19.9.2007.

[18] KOM(2004) 477 lopullinen/2.

[19] Vuoden 2004 hintoina ilmaistuna 900 miljoonaa euroa.

[20] Komission tiedonanto Euroopan parlamentille, neuvostolle, Euroopan talous- ja sosiaalikomitealle sekä alueiden komitealle – Galileo tienhaarassa: eurooppalaisten GNSS-ohjelmien toteuttaminen, KOM(2007) 261, 16.5.2007, ja Luxemburgissa 6.–8. kesäkuuta 2007 pidetyssä 2805. liikenne-, televiestintä- ja energianeuvoston kokouksessa annettu päätöslauselma Galileosta.

[21] Euroopan parlamentin päätöslauselma 20. kesäkuuta 2007 eurooppalaisen satelliittinavigointijärjestelmän (Galileo) rahoittamisesta 17. toukokuuta 2006 tehdyn toimielinten välisen sopimuksen ja monivuotisen rahoituskehyksen 2007–2013 puitteissa (PE 391.046, s. 51 – P6_TA-PROV(2007)0272) ja edellä mainittu neuvoston päätöslauselma Galileosta.

[22] KOM(2007) 534, 19.9.2007.

[23] KOM(2007) 535, 19.9.2007.

[24] KOM(2006) 604 lopullinen/2.

[25] Talousarvion osasto 06.